OBH 3362/1997.
Az állampolgári jogok országgyűlési biztosának jelentése
Ügyintéző: Dr. Gáspárné Dr. Pere Katalin

Az eljárás megindítása

A panaszos a Fővárosi és Pest Megyei Egészségbiztosítási Pénztár szociális biztonságát veszélyeztető, jogszabály ellenes eljárása miatt fordult segítségért az állampolgári jogok országgyűlési biztosához.

A panaszos 1992. február 11-től 1997. július 2-ig rendelkezett vállalkozói igazolvánnyal. 1991. december 28-tól korengedményes nyugdíjas. Mint kiegészítő tevékenységet folytató vállalkozó pontosan fizette a 10 %-os baleseti járulékot. 1997. február 5-én történt egyeztetés alkalmával közölte vele a Pénztár, hogy 60. életéve betöltéséig főfoglalkozású vállalkozóként kellett volna járulékot fizetnie és 146.573.- Ft tartozása van. Az eljárás ellen a panaszos tiltakozott, de 1998. január 6-án 208.865.- Ft tartozásról értesítette a Pénztár. A panaszos a fenti összeget 1998. január 12-én befizette, ennek ellenére 98 nap múlva (1998. április 20-án) a Pénztár Behajtási Osztálya két dolgozója, behajtási céllal megjelent a panaszos lakásán.

Érintett alkotmányos jogok:

Jogbiztonsághoz való jog (Alk. 2. §-a)
Szociális biztonsághoz való jog (Alk. 70/E. §)

Alkalmazott jogszabályok:

A társadalombiztosításról szóló 1975. évi II. tv. (T).
A társadalombiztosítás ellátásaira és a magánnyugdíjra jogosultakról, valamint a Szolgáltatások fedezetéről szóló 1997. évi LXXX. tv. (Tbj.).
5/1990. (I.18.) MT, és az azt módosító 52/1995. (IV.10.) Korm. rendelet a korengedményes nyugdíjazásról.
181/1996. (XII.6.) Korm. rendelet a korengedményes nyugdíjazásról.

Megállapított tényállás

A panaszos 1992. február 11-től 1997. július 2-ig a 659824-4. nyilvántartási számon volt egyéni vállalkozó. Vállalkozói tevékenységét az 1991. december 28-tól folyósított korengedményes nyugdíja mellett gyakorolta.

A Pénztár a panaszos vállalkozói jogviszonyát kiegészítő tevékenységű vállalkozóként bírálta el és kötelezte baleseti járulék fizetésére. Ebből adódóan a folyószámláján 1992. december 31-ig fennálló, majd az 1995. december 31-ig fennálló túlfizetését részére visszautalta.

A panaszos folyószámlájának és ügyiratanyagának felülvizsgálatára 1997. február 5-én a Pénztár ügyfélszolgálatán történő személyes megjelenésekor került sor. Az egyeztetést követően felvett jegyzőkönyvben tájékoztatást kapott a panaszos arról, hogy folyószámláján 1996. december 31-ig 146.573.- Ft hátralék áll fenn, mivel a korengedményes nyugdíjfolyósítása időszakára, azaz 1992. február 11-től 1995. november 21-ig az öregségi nyugdíjkorhatár betöltéséig az OEP 30-JF-411/97. számú átirata alapján nem tekinthető kiegészítő tevékenységet folytató vállalkozónak. A Pénztár a társadalombiztosításról szóló 1975. évi II. tv. 103/D. §-a szerint kötelezte a panaszost társadalombiztosítási, egészségbiztosítási és nyugdíjjárulék fizetésre utólag.

A panaszos tartozását sem személyes eljárása, sem beadványában nem ismerte el, jelzése szerint azt rendezni nem tudja, ezért a Pénztár a 146.573.- Ft tartozásra behajtási-végrehajtási eljárást indított, melyet időközben felfüggesztett, majd újra indított.

A panaszos további beadványaiban is a Pénztár járulékkirovását kifogásolta és a tartozása törlését kérte, de eredménytelenül.
A Pénztár a panaszost 1997. december 18-án 208.866.- Ft tartozás megfizetésére szólította fel. A panaszos a fenti összeget 1998. január 12-én befizette, erről a tényről azonban a Végrehajtási Osztály nem értesült, ezért 1998. április 20-án két munkatárs megjelent a panaszos lakásán. Mivel a panaszos igazolta a befizetés tényét, foglalás nem történt.

Az állampolgári jogok országgyűlési biztosa felkérte az adott ügy és még hasonló két panasz miatt az Országos Egészségbiztosítási Pénztár főigazgatóját a törvénysértő eljárás megszüntetésére és a konkrét panaszok vizsgálatára.

Az Országos Egészségbiztosítási Pénztár 30-JF-600/1998. számú leiratában értesítette a Pénztárat, hogy a korengedményes öregségi nyugdíjban részesülő vállalkozókat, így a panaszost is az 1996. január 1. napját megelőző időszakban is öregségi nyugdíjasnak, egyéni vállalkozói jogviszonyában pedig kiegészítő tevékenységet folytatónak kell tekinteni.

A fentieknek megfelelően a panaszos ügye rendezésre került. Az OEP            30-JF-411/97. számú jogszabályt sértő átirata miatt, a vállalkozói jogviszony módosítása során keletkezett 212.995.- Ft tartozás az OEP 30-JF-600/1998. számú leirata helyes jogértelmezése eredményeként (melyre a vizsgálat megindítását követően, sürgetésre több mint két hónap után került sor) a 212.995.- Ft túlfizetést a Pénztár 1997. július 22-én visszautalta a késedelmes visszautalás miatt késedelmi kamattal együtt.

A panasz vizsgálatáról szóló részletes tájékoztatást azonban a Pénztár csak 1998. október 8-i keltezéssel, rövid úton történt többszöri sürgetésre küldte meg az állampolgári jogok országgyűlési biztosának.

A Fővárosi és Pest Megyei Egészségbiztosítási Pénztár Igazgatósága azonban a fentiekkel egyidőben tájékoztatást adott a vizsgálat során, a megoldást kereső konzultáció, valamint a hasonló 3362/1997. számú ügyben tett ajánlás teljesítésének eddigi eredményeiről, illetve arról, hogy a Pénztár területén a biztosítási jogviszonyok rendezését és a túlfizetések visszautalását 1998. december 31-ig befejezik. 

Az állampolgári jogok országgyűlési biztosa a fenti intézkedéseket megfelelőnek tartja, a határidőt elfogadja. Mivel az állampolgári jogok országgyűlési biztosa vizsgálata eredményeként feltárt, a panaszos szociális és jogbiztonságát sértő eljárás megszüntetésre került, további ajánlást a Fővárosi és Pest Megyei Egészségbiztosítási Pénztárnak nem tesz.
Felkéri azonban a Pénztár igazgatóját, hogy a rendezést követően (1999. január 30-ig) szíveskedjék tájékoztatást adni, hogy az eljárás hány állampolgárt érintett, összesen milyen összeg került visszautalásra, hány esetben került a már folyamatban lévő eljárás megszüntetésre.

Az állampolgári jogok országgyűlési biztosa szükségesnek tartja az ügy tanulságaként felhívni a Pénztár igazgatójának figyelmét az irányítása alatt működő egységek munkájának összehangolására.

A vizsgálat eredményeként az állampolgári jogok országgyűlési biztosa arra a következtetésre jutott, hogy az adott ügyben feltárt jogszabályellenes eljárás az OEP 30-JF-411/97. számú "átiratának" hatására a Megyei Egészségbiztosítási Pénztáraknál is gyakorlat.

Ajánlás

Az állampolgári jogok országgyűlési biztosa felkéri az Országos Egészségbiztosítási Pénztár főigazgatóját, hogy 
rendeljen el a Megyei Egészségbiztosítási Pénztáraknál vizsgálatot,
rendelje el a jogszabálysértő eljárás megszüntetését, a vizsgálat eredményének megfelelően az érintett ügyekben a biztosítási jogviszonyok rendezését és a túlfizetések visszautalását,
a vizsgálat lezárását követően 1999. január 30-ig szíveskedjék tájékoztatást adni, hogy az eljárás megyénként hány állampolgárt érintett, milyen összeg került visszautalásra, hány esetben került a már folyamatban lévő eljárás megszüntetésre.

Budapest, 1998. október 30.

Gönczöl Katalin